## Slovenské divadlo v roku 2020 jubiluje.

## Oslávme ho spolu.

**Celoročný celoslovenský projekt Rok slovenského divadla 2020 sa nezadržateľne blíži. Prinesie so sebou rôzne divadelné inscenácie, výstavy a iné podujatia, zamerané na slovenské divadlo.**

Divadlo má nezastupiteľné miesto v živote jednotlivcov aj spoločnosti; je tiež dôležitým pilierom nášho kultúrneho bohatstva. Citlivo vníma a odráža aktuálne dianie a nastavuje spoločnosti zrkadlo. To slovenské bude v roku 2020 oslavovať významné výročia.

**Oslavovať bude neprofesionálna aj profesionálna scéna**

Pre divadlo na Slovensku je významným dátumom **22. august 1830**, kedy bola v Liptovskom Mikuláši po prvýkrát odohratá veselohra Jána Chalupku *Kocúrkovo*. Organizátorom podujatia, ako aj jeho ústrednou postavou, bol vydavateľ kníh Gašpar Féjerpataky-Belopotocký. V roku 2020 si tak pripomenieme 190. výročie uvedenia prvého ochotníckeho predstavenia na Slovensku. Ochotnícke divadlo malo nezastupiteľnú úlohu v procese vzniku slovenského národa a zároveň vytvorilo zázemie pre vznik profesionálneho divadla.

V **marci 1920** otvorilo svoje brány aj Slovenské národné divadlo. Tento významný medzník odštartoval rozvoj profesionálneho divadla. Prvú sezónu začalo premiérou opery Bedřicha Smetanu *Hubička* (1. marca 1920), o deň neskôr otvorila činohru *Maryša* bratov Mrštíkovcov. Premiéra prvého baletného predstavenia *Coppélia* sa konala 19. mája 1920. Divadelná sezóna 2019/2020 je zároveň 100. sezónou Slovenského národného divadla.

Okrem týchto míľnikov by oslávili 100 rokov od narodenia slovenskí umelci, ako sú napríklad PeterKarvaš (dramatik a teoretik), LadislavVychodil (scénograf), ViliamZáborský (herec a jeden zo zakladateľov slovenského recitačného umenia), CtiborFilčík (herec), EvaJaczová (zakladateľská osobnosť slovenskej baletnej pedagogiky).

**Rok slovenského divadla 2020 má do divadiel priviesť viac návštevníkov**

„*Rok slovenského divadla 2020 vnímame ako naštartovanie intenzívnejších spoluprác nielen medzi divadlami, ale aj medzi slovenskými kultúrnymi inštitúciami. Zároveň veríme, že vznikajúce produkcie a podujatia budú lákadlom nielen pre pravidelných, ale aj pre menej častých návštevníkov divadiel*,“ hovorí Vladislava Fekete, riaditeľka Divadelného ústavu.

Program pri príležitosti Roku slovenského divadla 2020 pripravujú divadlá a kultúrne inštitúcie naprieč Slovenskom. Jeho aktuálnu ponuku si návštevníci budú môcť pozrieť na novovytvorenej webovej stránke [www.rokdivadla.sk](http://www.rokdivadla.sk), ktorej cieľom je združiť práve podujatia pripravené k Roku slovenského divadla.

Cieľom budúcoročného projektu je poukázať na význam divadla v kultúrnom a celospoločenskom kontexte, ako aj zaznamenať historické súvislosti a prispieť k estetickému rozvoju a obohacovaniu duchovného života spoločnosti. Rok slovenského divadla 2020 má predstaviť hodnoty minulého i súčasného obdobia slovenského divadelného umenia a kultúry a zvýšiť povedomie o slovenskom divadle doma i v zahraničí. Nemenej dôležitými čiastkovými cieľmi sú aj rozširovanie kreatívnych spoluprác medzi inštitúciami, ako aj väčšie otvorenie sa verejnosti a získavanie nového diváka.

**S osvetou Roku slovenského divadla 2020 pomôžu aj ambasádori**

Tvárami budúcoročného projektu sa stalo šesť slovenských osobností:

* Emília Vášáryová, herečka, dlhoročná členka Činohry Slovenského národného divadla;
* Stanislav Štepka, autor, režisér, herec, zakladateľ Radošinského naivného divadla;
* Jolana Fogašová, operná speváčka;
* Gabriela Mihalčínová Marcinková, herečka;
* Nina Poláková, prvá sólistka Viedenského štátneho baletu;
* Roman Lazík, prvý sólista Viedenského štátneho baletu.

**Súčasťou Roku slovenského divadla 2020 bude osem vlajkových projektov**

Počas roku 2020 sa priaznivci divadla budú môcť dozvedieť o tomto druhu umenia viac prostredníctvom ôsmich vlajkových projektov, ktoré vznikajú v réžii troch organizátorských inštitúcií: Divadelného ústavu, Slovenského národného divadla a Národného osvetového centra.

1. ***Divadelné storočie: stopy a postoje*** – významná reprezentatívna výstava sa bude rozkladať na ploche 1 500 m2 a od konca februára do začiatku októbra ju bude možné navštíviť na Bratislavskom hrade. Odhalí hlavné smery, udalosti a osobnosti slovenského profesionálneho divadla a to od jeho začiatkov až po súčasnosť. (Divadelný ústav)
2. ***theatre.sk*** – dokumentačná výstava sa komplexne pozrie na fenomén profesionálneho divadelníctva, bude informovať aj o základných udalostiach, osobnostiach a faktoch, spojených s divadlom na Slovensku. Touto formou sa o slovenskom divadle dozviete viac vo viacerých lokalitách na Slovensku počas celého roka 2020 a tiež v slovenských inštitútoch v niekoľkých európskych krajinách. (Divadelný ústav)
3. **Showcase slovenského divadla** – počas festivalu Nová dráma/New Drama 2020 sa bude v Bratislave konať Svetový kongres a konferencia Medzinárodnej asociácie divadelných kritikov. Cieľom tohto podujatia je divadelným odborníkom z celého sveta predstaviť slovenské divadlo, tanec a drámu. (Divadelný ústav v spolupráci so Slovenským centrom Medzinárodnej asociácie divadelných kritikov AICT/IATC)
4. ***Dejiny slovenského divadla II. (1949 – 2000)*** – pokračovanie publikácie plynulo nadväzuje na jej prvú časť, ktorá vyšla v roku 2018 a sledovala vývoj slovenského divadla v rozmedzí rokov 1920 až 1948 s odkazom na slovenské divadlo pred profesionalizáciou. Publikácia rieši všetky typy divadelných aktivít, pričom medzi nimi hľadá súvislosti a kultúrne presahy. (Divadelný ústav)
5. ***100 rokov SND*** – Slovenské národné divadlo v spolupráci s Vydavateľstvom SLOVART, spol. s r.o. pripravuje knižnú publikáciu, ktorej cieľom je predstaviť sto rokov tejto vrcholnej slovenskej profesionálnej scény prostredníctvom rekonštrukcií významných činoherných, operných, operetných a baletných inscenácií v počte sto – ako symbol tohto výročia. (Slovenské národné divadlo)
6. ***... tak sme my...*** – galavečer venovaný 100. výročiu založenia Slovenského národného divadla bude zamyslením sa nad podstatou inštitúcie, akou je národné divadlo. Tiež bude polemikou o zmysle a potrebe kultúry. Podujatie, ktoré sa bude konať 1. marca 2020, prinesie netradičný pohľad na to, aké divadlo bolo, aké je a aké by sme ho chceli mať. (Slovenské národné divadlo)
7. ***Scénická žatva*** – ide o vrcholnú prehliadku tvorby domácich súborov a jednotlivcov vo všetkých oblastiach neprofesionálneho divadla a umeleckého prednesu, ako aj hosťujúcich súborov zo zahraničia. Festival sa bude konať na konci augusta 2020 v Martine a jeho 98. ročník bude obohatený vo viacerých oblastiach programu. (Národné osvetové centrum)
8. ***Divadelná udalosť*** – Liptovské kultúrne stredisko zameria počas roku 2020 značnú časť svojej činnosti na popularizáciu a oslavu 190. výročia vzniku slovenského ochotníckeho divadla. Okrem výstav, celoštátnej súťaže a prehliadky neprofesionálneho divadla dospelých (Belopotockého Mikuláš), uvedú v deň výročia – 22. augusta 2020 – performanciu pod názvom *Divadelná udalosť*. (Národné osvetové centrum v spolupráci s Liptovským kultúrnym strediskom)

**O projekte Rok slovenského divadla 2020**

Rok slovenského divadla 2020 je celoročný celoslovenský projekt vyhlásený vládou Slovenskej republiky v gescii Ministerstva kultúry Slovenskej republiky a jeho rezortných inštitúcií: Divadelného ústavu, Slovenského národného divadla a Národného osvetového centra. Projekt má viacero cieľov, no medzi najdôležitejšie patrí pripomienka a oslava významných výročí:

* 100. výročie založenia Slovenského národného divadla,
* 190. výročie vzniku slovenského ochotníckeho divadla.

O projekte sa môžete dozvedieť viac vo vašom obľúbenom divadle alebo na webovej stránke [www.rokdivadla.sk](http://www.rokdivadla.sk).

**Pre viac informácií je Vám k dispozícii:**

Mgr. Eva Fačková

PR manažérka projektu Rok slovenského divadla 2020

Divadelný ústav, Jakubovo nám. 12, 813 57 Bratislava

Mobil. +421 918 838 761

Tel. +421 2 2048 7106

E-mail: eva.fackova@theatre.sk